text: Сътрудничеството между бизнеса в Разград и Русенския университет беше тема на работна среща между председателя на Индустриален клъстер Лудогорие – д-р Румен Костов и декана на Машинно-технологичния факултет – проф. Бранко Сотиров.
  Тя е продължение на разговор, иницииран от областния управител на Област Разград Гюнай Хюсмен, в който преди месец участваха ректорът и членовете на академичното ръководство. Тогава ръководители на структуроопределящи предприятия от Разградско поставиха проблема с осигуряването на подготвен персонал и предложиха варианти за стимулиране на обучаемите – практики и стажове в производството, осигуряване на стипендии за студенти, които след завършването на образованието си да продължат работа във фирмите.
  Ръководството на Русенския университет смята, че кадровата обезпеченост на регионалната индустрия е постижима с качествено обучение, а висшето училище може да го осигури. Заради това започва и реализацията на конкретните предложения от бизнеса. Сред обсъжданите теми между д-р Костов и проф. Сотиров бяха възможностите за обучение на специалисти в Професионално направление "Машинно инженерство" в Разград. Постигнато бе съгласие желаещите студенти да бъдат записани в рамките на допълнителния прием за заемането на свободните места в желаните специалности от това професионално направление.
  Още в тази категория: « ООН акредитира "Младежки Глас" със специален консултативен статус	Стартира Юбилейното ХV-то издание на Летен университет »